ROZHODNUTIE EURÓPSKEHO PARLAMENTU A RADY
z 27. apríla 2006
o mobilizácii Fondu solidarity Európskej únie v súlade s bodom 3 Medziinštitucionálnej dohody zo 7. novembra 2002 medzi Európskym parlamentom, Radou a Komisiou o financovaní Fondu solidarity Európskej únie, ktorou sa dopĺňa Medziinštitucionálna dohoda zo 6. mája 1999 o rozpočtovej disciplíne a zlepšení rozpočtového postupu
(2006/397/ES)
EURÓPSKY PARLAMENT A RADA EURÓPSKEJ ÚNIE,
so zreteľom na Medziinštitucionálnu dohodu zo 7. novembra 2002 medzi Európskym parlamentom, Radou a Komisiou o financovaní Fondu solidarity Európskej únie, ktorou sa dopĺňa Medziinštitucionálna dohoda zo 6. mája 1999 o rozpočtovej disciplíne a zlepšení rozpočtového postupu (1), a najmä na jej bod 3,
so zreteľom na nariadenie Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie (2),
so zreteľom na návrh Komisie,
keďže:
(1)
Európska únia zriadila Fond solidarity Európskej únie (ďalej len „fond“), aby dala najavo solidaritu s obyvateľstvom oblastí postihnutých živelnými pohromami.
(2)
Medziinštitucionálna dohoda zo 7. novembra 2002 umožňuje uvoľnenie prostriedkov z fondu až do hornej hranice 1 miliardy EUR ročne.
(3)
Nariadenie (ES) č. 2012/2002 obsahuje ustanovenia, podľa ktorých môžu byť prostriedky z fondu uvoľnené.
(4)
Bulharsko, Rumunsko a Rakúsko požiadali o uvoľnenie prostriedkov z fondu v súvislosti s piatimi živelnými pohromami spôsobenými záplavami,
ROZHODLI TAKTO:
Článok 1
Zo všeobecného rozpočtu Európskej únie na rozpočtový rok 2006 sa pre Fond solidarity Európskej únie uvoľní suma 106 357 627 EUR vo viazaných i výdavkových rozpočtových prostriedkoch.
Článok 2
Toto rozhodnutie sa uverejní v Úradnom vestníku Európskej únie.
V Bruseli 27. apríla 2006